open-index/open-wikipedia-markdown huggingface dataset:
Sinbėjus

**Sinbėjus** (; pe̍h-ōe-jī: *Sin-pak-chhī*) arba **Naujasis Taipėjus** – didžiausias Taivano miestas, turintis išskirtojo statusą. Gyventojų 4 mln. (2010 m. duomenys). Išsidėstęs šiaurinėje salos dalyje ir supa šalies sostinę Taipėjų. Pagal plotą tai yra antras didžiausias išskirtojo statusą turintis miestas šalyje, pirmas – Gaosiongas.

Bančiao rajone įsikūrusi miesto savivaldybė, rajonas taip pat yra ir didžiausias komercinis centras.

## Istorija
2010 m. gruodžio 25 d. buvusi Taipėjaus apskritis pertvarkyta į naujai sukurtą Sinbėjaus miestą. Dėl to miesto statuso neteko Bančiao, Ludžou, Sančongas, Šulinas, Tučengas, Sidži, Sindianas, Sindžuangas, Jonghė ir Džonghė, jie tapo naujaisiais miesto rajonais.

## Geografija
Miestas išsidėstęs šalies šiaurėje ir aprėpia nemažą dalį salos šiaurinės pakrantės (viso 120 km) bei supa Taipėjaus baseiną, kuriame įsikūrusi šalies sostinė Taipėjus. Šiaurės rytuose ribojasi su Dzilongu, pietryčiuose su Jilano apskritimi ir pietvakariuose su Taojuanu. Miesto šiaurėje driekiasi Jangmingšano kalnų grandinė, palei pietrytinį pakraštį – Suešano kalnagūbris. Aukščiausia viršukalnė mieste yra Džudzi kalnas (1094 m v.j.l.), stūksantis Sandži rajone. Miesto teritorija teka Tamsujus (su intakais – Kilungu ir Sindianu), taip pat Dahanas. Šių upių parkai formuoja natūralų miesto išplanavimą.

Kadangi Sinbėjus susikūrė iš buvusios Taipėjaus apskrities, jame nėra tikrojo miesto centro. Tankiausiai apgyvendinti rajonai, kurie ribojasi su Taipėjumi, tuo tarpu kiti rajonai daugiau pasižymi kaimišku kraštovaizdžiu.

## Administracinis suskirstymas
: *Taip pat skaitykite – [[Taivano administracinis suskirstymas]]*.

Sinbėjus yra padalintas į 29 rajonus (區), kurie savo ruožtu skirstomi į 1017 kaimų (里), o šie dar padalinti į 21 683 apylinkes (鄰). (2008 m. birželio duom.)

Rajonai:

## Švietimas
* Fu Dzen katalikiškasis universitetas

## Pastabos

## Išnašos
Burušai

**Burušai** arba ***burišiai, buriškiai, burušaskiai, veršikiai*** – Azijos tauta, gyvenanti dabartinio Pakistano šiaurėje, Gilgito-Baltistano krašte, Hunzos ir Nagaro aukštikalnių slėniuose. Populiacija 2000 m. siekė 87 tūkst. žmonių. Rasiškai burušai yra europidai. Kalba genetiškai izoliuota burušaski kalba. Dauguma tikinčiųjų yra musulmonai (šiitai bei izmailitai).

Tradicinis verslas – terasinė ariamoji žemdirbystė ir sodininkystė. Verčiasi ir gyvulininkyste. Kultūra artimi kašmyrams.

Burušų kilmė yra ginčų objektas. Patys burušai save laiko graikų, IV a. pr. m. e. atkeliavusių su Aleksandru Makedoniečiu, palikuonimis. Tiesa, genetiniai tyrimai jokių ženklesnių sąsajų su Graikijos ar Makedonijos gyventojais neparodė. Burušai genetiškai artimi Hunzos ir aplinkiniuose slėniuose gyvenantiems vachams ir šinams, tačiau nuo jų skiriasi savo kalba.

## Šaltiniai
Džanghua

**Džanghua** (; pe̍h-ōe-jī: *Chiong-hòa-Chhī*) – miestas vakarų Taivane. Džanghua apskrities administracinis centras. Išsidėstęs vakarų pakrantės lygumoje. Miesto šiaurėje teka Dadu upė. Gyventojų 236 tūkst. (2012 m. duomenys). Svarbus geležinkelių mazgas. Nors Taidžongas išaugo į pagrindinį regiono administracinį miestą, Džanghua išliko svarbus prekybos centras, auginama cukranendrės, ryžiai, ananasai, apelsinai ir kiti citrusai. Svarbiausios pramonės – cukraus rafinavimas, tekstilė. Veikia dvi aukštosios mokyklos.

Netolimuose Bagua kalnuose stovi 26 m aukščio Budos statula.

## Istorija
Miestas įkurtas XVII a. Įtvirtintas 1734 m. Kitą šimtmetį tapo salos centrinio regiono pagrindiniu komerciniu centru. XIX–XX a. Džanghua pralenkė Taidžongas.

## Šaltiniai
Hualianas

**Hualianas** (; pe̍h-ōe-jī: *Hoa-liân-chh*) – miestas rytų Taivane. Hualiano apskrities administracinis centras. Miestas išsidėstęs didžiulėje sprūdžių linijoje, Taitungo lūžių slėnio, kuris miestą skiria nuo Čungjango kalnų grandinės, šiaurėje. Šiuo slėniu, kuris yra apie 6 km pločio, eina siaurasis geležinkelis, o miesto uostą su salos vakarinėmis dalimis jungia kalnų plentas. Gyventojų 108 tūkst. (2012 m. duomenys). Prateka Hualiano upė.

## Istorija
1622 m. ispanai dabartinio miesto teritorijoje buvo įrengę aukso kasyklas. Teritorija apgyvendinta XIX a. vid., kuomet čia atplūdo 2200 hanių. Valdant japonams miesto teritorija buvo išplėsta, jį sujungiant su aplinkinėmis gyvenvietėmis.

Šis seismiškai aktyvioje zonoje įsikūręs miestas per 1951 m. žemės drebėjimą vos nebuvo visiškai sugriautas.

## Šaltiniai
Burušų kalba

**Burušų kalba** arba ***burušaski*** ( = *burū́šaskī*) – kalba, vartojama burušų tautybės žmonių, gyvenančių Pakistano šiaurėje, kalnuotame Gilgito-Baltistano krašte, Hunzos, Nagaro, Jasino ir Iškomano slėniuose. Kalbančiųjų skaičius – 87 tūkst. (2000 m.).

Kadangi burušai išpažįsta islamą, burušaski užrašymui naudojamas arabiškas raštas (urdu variantas). Galimai seniau buvę įrašų šia kalba ir tibetiečių raštu.

Yra Hunzos, Nagaro ir Jasino tarmės.

Burušų kalboje yra nemažai skolinių iš urdu kalbos (per ją – persiškų ir angliškų) bei aplinkinių dardų kalbų, taip pat tiurkų, vachų, tibetiečių baltų kalbų. Tačiau pačios burušų kalbos pagrindas yra savitas, ir iki pat šių laikų nėra jokios patvirtintos versijos, siejančios šią kalbą su kokia nors kalbų šeima, todėl burušų kalba laikoma izoliuota. Yra hipotezių, kad burušų kalba galimai siejasi su Kaukazo arba Jenisiejaus kalbomis, arba jiedvi apimančia hipotetine Dene-Kaukazo kalbų šeima. Yra teorijų, kad senovėje burušaski ar jai giminingų kalbų arealas galėjęs būti gerokai didesnis – šia kalba galėję kalbėti Baktrijos–Margianos kultūros žmonės, burušų kalba galėjusi paveikti sanskritą.

Burušų kalbos būdinga sakinio tvarka yra veiksnys–papildinys–tarinys. Daiktavardžiai turi 4 gimines – žmonių vyrišką, žmonių moterišką, skaičiuojamų objektų, neskaičiuojamų objektų. Daiktavardžiai turi posesyvines, skaičiaus ir linksnio priesagas. Gramatiniai skaičiai – vienaskaita, daugiskaita, neribotas skaičius, kiekinis skaičius. Veiksmažodžiai turi būtojo, esamojo ir pasekmės laiko kamienus, iš būtojo laiko kamieno sudaromas imperatyvas.

## Nuorodos
* 
* Burušų kalbos šaknys
Jilanas

**Jilanas** () – miestas šiaurės rytų Taivane. Jilano apskrities administracinis centras. Įsikūręs Jilano lygumoje, prie šiaurinio Lanjango upės kranto, apie 80 km į pietryčius nuo Taipėjaus. Gyventojų 95 tūkst. (2018 m. duomenys). Verčiamasi žemės ūkiu (daugiausia auginami ryžiai), popieriaus ir trąšų pramonė. Svarbus transporto mazgas.
Miaoli

**Miaoli** (; pe̍h-ōe-jī: *Biâu-le̍k-chhī*) – miestas vakarų Taivane, vakarų pakrantės lygumos šiaurėje, 31 km į pietvakarius nuo Sindžu. Miaoli apskrities administracinis centras. Įsikūręs ant vakarinio Houlungo upės kranto. Vakaruose miestą supa kalvos, iškylančios iki 240 m aukščio. Gyventojų 91 tūkst. (2013 m.). Verčiamasi žemės ūkiu (auginami arbūzai, cukranendrės, įvairūs citrusai), išgaunama nafta. Geležinkelio linijos į Taipėjų ir Gaosiongą.

## Istorija
Pirmieji teritoriją apgyvendino taokasai, viena iš Taivano aborigenų genčių. Jų kalba *Miaoli* reiškia 'lyguma'. XIX a. į teritoriją atsikeldino imigrantai iš žemyninės Kinijos, daugiausia hakai iš Guangdongo provincijos. Japonijos okupacijos laikais Miaoli buvo Šinčiku prefektūros rajono sostinė. 1981 m. gavo didmiesčio statusą.

## Šaltiniai
Beryslavas

**Beryslavas** () – miestas pietų Ukrainoje, Chersono srityje, Kachovkos tvenkinio vakariniame krante, 70 km į rytus nuo Chersono. Turi rajono pavaldumo statusą; Beryslavo rajono administracinis centras. Praeina plentas, nuo Naujosios Kachovkos atsišakojantis į Nikopolį, už 12 km yra Kazackajos geležinkelio stotis. Yra laivų prieplauka. Mechanikos, statybinių medžiagų, maisto (aliejaus) pramonė. Verčiamasi žvejyba, javų, vynuogių auginimu. Yra krašto muziejus, XVIII a. medinė cerkvė, netoliese (Červonyj Majake) yra XVIII a. Biziukivo vienuolynas.

## Istorija

III–IV a. dabartinio Beryslavo vietose buvo ostgotų sostinė Danparštatas. Vėliau čia apsistodavo klajokliai. XIV a. buvo Tochtamyšo rezidencija Dogangečitas. XV a. vietovė buvo žinoma kaip „Vytauto muitinė“, nes čia buvo perkėla per Dnieprą iš totorių žemių. Vėliau kraštą užėmė Krymo chanatas, 1484 m. pastatyta ***Hazy Kermeno*** () tvirtovė. Iš jos būdavo stabdomi kazokų laivai Dniepre. 1695 m. tvirtovę užėmė Mazepos vedami kazokai. 1784 m. gyvenvietė užimta Rusijos imperijos ir pervadinta Beryslavu. Miesto statusas suteiktas 1938 m.

## Šaltiniai
Oknicos rajonas

**Oknicos rajonas** – vienas iš Moldovos administracinių vienetų, esantis šalies šiaurėje. Administracinis centras – Oknica. Kiti miestai: Otačis ir Frunzė. Taip pat yra 12 kaimų ir 18 komunų. 2012 m. duomenimis, rajone gyveno 55 800 gyventojų.

## Geografija

Oknicos rajonas vakaruose ribojasi su Bričeniu ir Jedinecu, pietuose ir pietryčiuose su Dondušeniu. Šiaurėje turi pasienio ruožą su Ukraina. Rajono šiaurėje yra šalies šiauriausias taškas – *Naslavcea* kaimas. Aukščiausias taškas, siekiantis 280 m, yra netoli *Hădărăuţi* kaimo.

Rajonas yra dviejų upių baseine: Dniestro, kuris teka rytų centrinėje dalyje, bei Pruto, esančio pietvakarinėje dalyje, aukštumoje turinčio *Racovăţ* ir *Ciuhur* intakus.

## Tautinė sudėtis

## Nuorodos
* Turistinė informacija (rumunų klb.)
* Памятник в память гибели Станислава Жолкевского.
Nantou

**Nantou** (; pe̍h-ōe-jī: *Lâm-tâu-chhī*) – miestas vidurio Taivane, 42 km į pietus nuo Taidžongo. Nantou apskrities administracinis centras. Išsidėstęs derlingoje Dzianano lygumoje, tarp Bagua kalnų ir Maoluo upės (Dadu intakas). Į rytus nuo miesto driekiasi Vidurio Taivano kalnagūbris. Verčiamasi žemės ūkiu, maisto (cukranendrių ir ryžių smulkinimas, vaisių perdirbimas), medienos pramone, keramikos gamyba. Plentai į Taidžongą ir Tainaną.

## Istorija
Miestelis suklestėjo XVII a. ir tapo prekybos ryžiais, cukranendrėmis, bananais ir apelsinais centru. 1759 m. mieste įkurtas jamenas (Kinijos imperijos ministerija ir imperatoriaus rezidencija). Japonijos okupacijos metais miestas priklausė Nantou prefektūrai. 1981 m. gavo didmiesčio statusą. Dėl to, kad miestas įsikūręs Čelungpu sprūdžių vietovėje, jis smarkiai nukentėjo nuo 1999 m. žemės drebėjimo: 92 žmonės žuvo, buvo apgadinta virš 1000 pastatų.

## Šaltiniai
Pingdongas

**Pingdongas** () – miestas pietų Taivane, 21 km į šiaurės rytus nuo Gaosiongo, priklauso jo aglomeracijai. Pingdongo apskrities administracinis centras. Išsidėstęs vakarų pakrantės lygumos pietuose, tarp salos vakarinio kranto ir Taivano kalnų, ant vakarinio Gaopingo upės kranto. Gyventojų 215 tūkst. (2007 m. duomenys).

Regiono agrikultūrinis centras, auginama cukranendrės, ryžiai, bananai, tabakas, įvairūs vaisiai. Vienas pagrindinių Taivano cukraus rafinavimo centrų. Metalo apdirbimo, mašinų gamybos, chemijos, maisto (cukraus, spirito, degtinės) pramonė. Nacionalinis mokslo ir technologijų (1924), edukologijos universitetai, komercijos institutas, kitos aukštosios mokyklos.

## Istorija
Įkurtas XVIII a., po to kai imigrantai iš Fudziano įdirbo aplinkinę žemę. 1836 m. pastatytos miesto sienos ir keturiose vietose įrengti vartai. Valdant japonams miestas vadintas *Heito* pavadinimu. 1933 m. tapo didmiesčiu ir priklausė Takao (Gaosiongo) prefektūrai. Kinijos Respublikos gyvavimo laikotarpiu, nuo 1945 iki 1951 m., Pingdongas buvo apskrities lygmens miestas ir į Pingdongo apskritį įtrauktas tik 1950 m.

1954 m. įkurtas Pingdongo nacionalinis politechnikos institutas.

## Šaltiniai
Lipkanai

**Lipkanai** (, ) – miestas Bričenio rajone, Moldovoje, pasienyje su Rumunija.

Lipkanai įsikūręs ant Pruto upės kranto. Pasienis su Ukraina yra vos už kelių kilometrų į šiaurę. Artimiausi miestai: Černivciai (Ukraina), Sučava (Rumunija) ir Belcis (Moldova).

## Istorija
Miestas pirmą kartą paminėtas 1429 m. birželio 17 d.
Vidas Kupčinskas

**Vidas Kupčinskas** (g. 1971 m. sausio 24 d. Kaune) – irkluotojas, baidarininkas. Olimpietis, dalyvavęs 1996 m. vasaros olimpinėse žaidynėse (Atlanta, JAV).

1994 m. baigė Lietuvos valstybinį kūno kultūros institutą.

## Sporto pasiekimai

Irkluoti pradėjo 1984 m. Kaune, pirmasis treneris V. Siakis. SSRS sporto meistras (1989). Daugkartinis Lietuvos irklavimo čempionas (vienvietės, dvivietės, keturvietės baidarės). Baltijos šalių irklavimo čempionas (1991, 1994).

Irkluodamas dvivietę baidarę 1997 m. Europos čempionate Plovdive (Bulgarija) užėmė 11 vietą (500 m) ir 12 vietą (1000 m), 1999 m. Zagrebe – 13 vietą (1000 m).

1994 m. pasaulio čempionate Meksikoje užėmė 15 vietą (200 m ir 1000 m) ir 11 vietą (500 m), 1995 m. Duisburge (Vokietija) – 9 vietą (1000 m), 1997 m. Duisburge – 13 vietą (200 m), 17 vietą (500 m) ir 12 vietą (1000 m), 1998 m. Segede (Vengrija) – 16 vietą (200 m), 17 vietą (500 m) ir 23 vietą (1000 m), 1999 m. Milane (Italija) – 9 vietą (200 m).

XXVI olimpinėse žaidynėse (1996 m. Atlanta, JAV) užėmė 15 vietą (500 ir 1000 m).

## Nuorodos

* Vidas Kupčinskas (''sports-reference.com'') 
* Vidas Kupčinskas (''rovingas.lt'')
* Vidas Kupčinskas (''Lietuvos sporto enciklopedija'')
Džubėjus

**Džubėjus** (; pe̍h-ōe-jī: *Tek-pak-chhī*) – miestas šiaurės vakarų Taivane, prie Taivano sąsiaurio. Sindžu apskrities administracinis centras. Įsikūręs prie Fengšano ir Toučiano upių žiočių. Gyventojų 157 tūkst. (2013 m. duomenys).
Taidongas

**Taidongas** ( arba 臺東市, pinyin: *Táidōng Shì*; pe̍h-ōe-jī: *Tâi-tang-chhī*) – miestas pietryčių Taivane. Taidongo apskrities administracinis centras. Įsikūręs aliuvinėje lygumoje, ant pietinio Peinano upės kranto, 94 km į šiaurės rytus nuo Gaosiongo. Gyventojų 109 tūkst. (2009 m. duomenys).

Svarbus agrikultūrinis centras (auginami ryžiai, cukranendrės, žemės riešutai). Vystoma cukraus išgavimo, medvilnės valymo, medienos ir džiuto perdirbimo pramonė. Tinkamo uosto nebuvimas pristabdė Taidongo pramonės vystymąsi. Geležinkelio linija į Hualianą, vykdomi skrydžiai į Taipėjų, Gaosiongą ir Lanju salą.

## Istorija
Miestas įkurtas ir plėtėsi valdant Čingų dinastijos imperatoriams Dziačingui (1796–1820) ir Sianfengui (1851–61).

## Šaltiniai
Reveka Levina

**Reveka Levina** (1899 m. lapkričio 13 d. Žagarėje, Rusijos imperija – 1964 m. gruodžio 18 d. Maskvoje, TSRS) – Lietuvos žydų kilmės TSRS ekonomistė, agronomė.

## Biografija

Gimė 1899 m. lapkričio 13 d. Žagarėje. 1918 m. tapo Tarybų Sąjungos komunistų partijos nare. Iki 1926 m. gyveno Saratove, vėliau Maskvoje. Baigė Maskvos J. Sverdlovo komunistinį universitetą bei Maskvos raudonosios profesūros institutą. Nuo 1931 m. iki 1948 m. dirbo TSRS mokslų akademijos agronomijos skyriuje, 1939-1947 m. skyriaus direktorė. 1939 m. tapo TSRS mokslų akademijos korespondente atsakinga už ekonomiką. 1948 m. suimta ir įkalinta iki 1954 metų. 1955 m. vėl pakviesta dirbti TSRS mokslų akademijos korespondente. Mirė 1964 m. gruodžio 18 d. Maskvoje. Vyras buvo medikas, patofiziologas Levas Karlikas (1898-1975), sūnus fizikas Michailas Levinas (1921-1992).

## Nuorodos
* Biografija (rus.)
* Nuotrauka

## Šaltiniai
Džongli

**Džongli** (; pe̍h-ōe-jī: *Tiong-le̍k*), seniau **Čungli** – vienas iš Taojuano rajonų, esantis šiaurės vakarų Taivane. Gyventojų 381 tūkst. (2014 m. duomenys). Veikia trys universitetai.

## Istorija

XIX a. čia gyveno pingpu, viena iš Taivano aborigenų genčių. Čingų dinastijos laikais į teritoriją atsikėlė imigrantai iš Fudziano ir Guangdongo, taip pat ir hakai.

Mieste vyko 1977 m. Džongli incidentas (中壢事件), vienas iš ryškiausių judėjimų už demokratizaciją Taivane.

2014 m. gruodžio 25 d. sukūrus naująjį Taojuano miestą, Džongli tapo vienu iš jo rajonų (区, *Qū*).
Frunzė (Moldavija)

**Frunzė** () – miestas Oknicos rajone, Moldovoje. Yra geležinkelio stotis.

## Istorija
Frunzė yra naujausias šalies miestų. Pastačius cukraus gamyklą, 1966 m. buvo pradėti statyti gyvenamieji namai. 1994 m. buvo suteiktas miesto statusas.
Jangmėjus

**Jangmėjus** () – vienas iš Taojuano rajonų, esantis šiaurės vakarų Taivane. Gyventojų 157 tūkst. (2010 m. duomenys). Vystoma aukštųjų technologijų ir tradicinė pramonė.

## Geografija

Jangmėjus išsidėstęs centrinėje miesto dalyje, Taojuano plokščiakalnyje. Rytuose rajoną supa dalinai miškingos prieškalnės, apylinkėse yra nemažai arbatos plantacijų.

## Istorija
Gyvenvietė įkurta Čingų dinastijos laikais kaip ***Jangmeili***. 1920 m. pervadinta į Jangmėjų. Ilgainiui, viršijus 150 tūkst. gyventojų skaičių, miestelis įgavo apskrities pavaldumo statusą. 2014 m. gruodžio 25 d. sukūrus naująjį Taojuano miestą, Jangmėjus tapo vienu iš jo rajonų (区, *Qū*).
Badė

**Badė** (; pe̍h-ōe-jī: *Pat-tek*) – vienas iš Taojuano rajonų, esantis šiaurės vakarų Taivane. Gyventojų 181 tūkst. (2014 m. duomenys).

Rytiniame miesto pakrašty yra Pa Kuėjaus (Bakuajaus) karinis poligonas. Geležinkelio linijos į Taojuaną ir Džongli.

## Geografija

Badė išsidėstęs centrinėje miesto dalyje, Taojuano plokščiakalnyje, kuris pietryčiuose nusileidžia žemyn į Dahano slėnį, 100–140 m aukštyje virš jūros lygio, 25 km į pietvakarius nuo Taipėjaus.

## Istorija
Gyvenvietė įkurta valdant Čingų dinastijai kaip ***Bakuaicuo*** (八塊厝). Japonų valdymo metais vadintas *Hačitoku* (八塊庄) kaimu ir priklausė Šinčiku prefektūros Toeno rajonui (桃園郡).

Japonijai Taivaną perleidus Kinijos Respublikai, miestas pervadintas į Badė 1946 m. 1995 m. suteiktas apskrities pavaldumo statusas. 2014 m. gruodžio 25 d. sukūrus naująjį Taojuano miestą, Badė tapo vienu iš jo rajonų (区, *Qū*).
Magongas

**Magongas** (; pe̍h-ōe-jī: *Má-keng chhī*) – miestas vakarinėje Penghu salos dalyje, Taivano sąsiauryje, apie 60 km į vakarus nuo Taivano krantų. Gyventojų 56 tūkst. (2009 m. duomenys), o tai yra daugiau nei pusė visų salyno gyventojų.

Yra Tianhou šventykla, seniausia deivei Madzu skirta šventykla Taivane. Veikia Magongo oro uostas, vykdantis vietinius skrydžius, vystomas turizmas.
Pingdženas

**Pingdženas** () – vienas iš Taojuano rajonų, esantis šiaurės vakarų Taivane. Gyventojų 212 tūkst. (2014 m. duomenys). Yra lankytinų objektų: Guanglongo, Baodžongo ir Dzianano šventyklos.

## Geografija

Įsikūręs vidury kalvotos plynaukštės, visas rajonas išsidėstęs ant šlaito centrinėje miesto dalyje. Kad būtų išspręstos vandens atsargų ir irigacijos problemos, apylinkėse buvo iškasta daug tvenkinių.

## Istorija
Vietovė vadinta ***Čangluliao*** vardu, kuomet čia gyventa Taivano aborigenų. Kai hakų tautos žmonės imigravo iš Guangdongo, valdant Čingų dinastijos valdovams Kangsi ir Čianglongui, vietiniai žmonės pasitraukė į kalnus pietuose. Norėdami užtikrinti saugumą keliuose, vietiniai gyventojai įrengė kontrolės punktus (*changluliao*). 1920 m., Japonijos okupacijos metais, suteiktas dabartinis pavadinimas, reiškiantis „ramus miestas“.

2014 m. gruodžio 25 d. sukūrus naująjį Taojuano miestą, Pingdženas tapo vienu iš jo rajonų (区, *Qū*).
Giorgos Alkaios

**Giorgos Alkaios** (; g. 1971 m. gruodžio 24 d.) – graikų dainininkas. Jo karjera prasidėjo 1989 metais, kai pasirodė graikų realybės šou. Jo pirmasis singlas „Ti Ti“ tapo populiarus Graikijoje. Alkaios atstovavo Graikijai 2010 m. Eurovizijoje su daina „OPA“.

## Diskografija

### Studijiniai albumai
* 1992: *Me Ligo Trak*
* 1993: *Ah! Kita Me*
* 1994: *Den Pirazi*
* 1995: *Anef Logou* (Gold)
* 1996: *Entos Eaftou* (Platinum)
* 1997: *En Psichro* (Platinum)
* 1998: *Ichi Siopis* (Platinum)
* 1999: *Sirmatoplegma* (Gold)
* 2000: *Pro Ton Pilon*
* 2001: *Oxygono*
* 2003: *Kommatia Psichis*
* 2004: *Ethousa Anamonis: Special Edition*
* 2006: *Nichtes Apo Fos*
* 2007: *Eleftheros*
* 2008: *To Diko Mas Paramithi*

### Rinkiniai
* 1998: *Ta Dika Mou Tragoudia*
* 2002: *Ta Tragoudia Mou*

### Gyvo garso albumai
* 2005: *Live Tour*

### EP & CD Singlai
* 1999: *The Remix* – EP
* 2002: *Karma* – CD Single
* 2010: *Dos Moy Ligo Fos*

## Nuorodos

* Oficiali svetainė 

|-
Linda Williams

**Linda Williams** (tikrasis vardas *Henriëtte Willems*; g. 1955 m. birželio 11 d.) – olandų dainininkė, geriausiai žinoma dėl dalyvavimo 1981 m. Eurovizijoje.

Williams tuo metu dar nebuvo žinoma, kai su dviem dainomis dalyvavo 1981 m. olandų Eurovizijos atrankoje. Viena iš jos dainų „Het is een wonder“ laimėjo atranką, ir atstovavo Nyderlandams Eurovizijos dainų konkurse, kuris vyko Dubline. „Het is een wonder“ užėmė devintą vietą iš 20 dalyvavusių dainų.

Ji buvo 1999 m. Eurovizijos konkurso dalyvės Vanessa Chinitor pritariančioji dainininkė.

## Išnašos


## Nuorodos

* Linda Williams – „Het is een wonder“ (video)

|-
Orhėjaus rajonas

**Orhėjaus rajonas** – vienas iš Moldovos administracinių vienetų, esantis šalies centrinėje dalyje. Administracinis centras – Orhėjus. Taip pat yra 37 kaimai bei 37-ios komunos. 2012 m. duomenimis, rajone gyveno 125 800 gyventojų.

## Geografija
Orhėjaus rajonas šiaurėje ribojasi su Rezina, rytuose su Ribnica ir Dubesariu, pietuose su Strešeniu ir Kriuleniu bei vakaruose su Kelerašiu ir Teleneščiu.

## Tautinė sudėtis

## Galerija

Remains of the tatar bath.jpg|Aukso ordos pirties griuvėsiai
Moldova Orheiul Vechi.jpg|Senasis Orhėjus
Orheiul vechi.jpg|Reutas
Taroko nacionalinis parkas

**Taroko nacionalinis parkas** () – vienas iš aštuonių Taivano nacionalinių parkų. Jo pavadinimas kilo nuo Taroko tarpeklio. Parko teritorija yra Taičungo savivaldybėje, Nantou ir Hualiano apskrityse.

Taroko nacionalinis parkas įkurtas kaip Cugitakos-Taroko nacionalinis parkas (jap. 次高タロコ国立公園 *Tsugitaka Taroko kokuritsu kōen*). Tai padarė Taivano generolas-gubernatorius 1937 m. gruodžio 12 d., kai Tavanas priklausė Japonijos imperijai. Po Japonijos pralaimėjimo nacionalinis parkas buvo panaikintas 1945 m. rugpjūčio 15 d. ir atkurtas 1986 m. lapkričio 28 d.

*Taroko* reiškia 'gražus' Taivano aborigenų truku genties kalba. Genties nariai pamatė Ramiojo vandenyno žydrynę, kai išėjo iš tarpeklio.

## Galerija

Image:Taiwan 2009 HuaLien Taroko Gorge Temple FRD 6719.jpg|Taroko
Image:Taiwan 2009 HuaLien Taroko Gorge Biking FRD 5416 Pano Extracted.jpg|Dviračiu aukštyn
Image:Taiwan 2009 HuaLien Taroko Gorge Biking PB160057.jpg|Dviratininkai dalinasi siauriu keliu.
Image:Taiwan 2009 HuaLien Taroko Gorge FRD 5467.jpg|Apsauga nuo krioklio
Image:Taiwan 2009 HuaLien Taroko Gorge FRD 5527 Pano Extracted.jpg|Vaizdas
Image:Taiwan 2009 HuaLien Taroko Gorge Narrow Gap and Road PB140025.jpg|Taroko
File:Chang Chun Shrine amk.jpg|*Amžino pavasario šventykla*, Taroko nacionalinis parkas, Hualiano rytinė pakrantė.
Image:Taroko_Shakadang_river.jpg|Šakadango upė
Image:Liwu River, Taroko.jpg|Livu upė
Image:Footbridge, Taroko 01.jpg|Pėsčiųjų tiltas
Image:Shakadang Bridge 01.jpg|*100 liūtų tiltas*
Image:Zhangchun Bridge, Taroko 02.jpg|Čangčuno tiltas
Vaidas Mizeras

**Vaidas Mizeras** (g. 1973 m. rugpjūčio 9 d. Kaune) – olimpietis, irkluotojas baidarininkas.

1996 m. baigė Lietuvos kūno kultūros institutą. 1996–2001 m. buvo Lietuvos baidarių ir kanojų irklavimo rinktinės narys. Treneriai: V. Ščiuika (1986–1991, pirmasis), J. Gedminas (1991–2001). Nuo 2001 m. gyvena JAV.

## Sporto pasiekimai

SSRS jaunių dvivietės baidarės irklavimo čempionas (1000 m, 1989). Daugkartinis Lietuvos baidarių irklavimo čempionas (keturvietės, dvivietės, vienvietės). Baltijos šalių dvivietės baidarės irklavimo 200 m, 500 m ir 1000 m čempionas.

Europos čempionatų dalyvis:
* 1997 m. Plovdive (Bulgarija) irkluodamas dvivietę 500 m užėmė 11 vietą, 1000 m – 12 vietą;
* 1999 m. Zagrebe (Kroatija) 1000 m – 13 vietą;
* 2000 m. Poznanėje (Lenkija) 500 m – 8 vietą ir irkluodamas vienvietę 1000 m – 17 vietą.

Pasaulio čempionatuose irklavo dvivietę baidarę ir užėmė:
* 1994 m. Ksočimilko (Meksika) – 11 vietą (500 m) ir 15 vietą (200 m ir 1000 m);
* 1995 m. Duisburge (Vokietija) – 9 vietą (1000 m);
* 1997 m. Duisburge – 13 vietą (200 m), 17 vietą (500 m) ir 12 vietą (1000 m);
* 1998 m. Segede (Vengrija) – 16 vietą (200 m), 17 vietą (500 m) ir 23 vietą (1000 m);
* 1999 m. Milane (Italija) – 9 vietą (200 m ir 500 m).

Olimpinėse žaidynėse:
* XXVI olimpinėse žaidynėse (1996 m. Atlanta, JAV) irkluodamas dvivietę 500 m ir 1000 m užėmė 15 vietą;
* XXVI olimpinėse žaidynėse (2000 m., Sidnėjus, Australija) su vienviete 1000 m užėmė 16‑tą vietą.

## Nuorodos

* Vaidas Mizeras (''sports-reference.com'') 
* Vaidas Mizeras (''Lietuvos sporto enciklopedija'')
Walter Blume

**Walter Blume** (1906 m. liepos 23 d. Dortmunde – 1974 m. lapkričio 13 d.) – Nacių Vokietijos SS ir SD saugumo policijų pareigūnas.

## Biografija
Teisės daktaras. NSDAP narys nuo 1933 m. gegužės 1 d. 1935 m. įstojo į SS. Jam suteiktas SS unteršturmfiurerio laipsnis. Tais pačiais metais priimtas į SD ir dirbo Dortmunde, Halėje ir Hanoveryje.

Nuo 1941 m. birželio 22 d. iki rugpjūčio mėn. 17 d. vadovavo B operatyvinei grupei (*Einsatzgruppe B*), priklaususiai 7a ypatingajam būriui (*Sonderkommando 7a*), kuriam priklausė 93 kariai. Nacių Vokietijai užpuolus Sovietų Sąjungą, žygiavo per Suvalkus ir birželio 30 d. pasiekė Vilnių. Iki liepos 2 d. jo būrys su kariuomenės pagalba areštavo 8 000 Vilniaus žydų ir juos laikė gete. Šešių karių padalinys sušaudė grupę komunistų. Liepos 4 d. iš Vilniaus išvyko. Po kelių dienų jo pavaduotojo Fotis vadovaujamas būrys Vileikoje sušaudė tarp 50 ir 200 komunistų ir žydų. Toliau žygiavo į Minską.

Vadovavo 1 517 žydų išžudymui Baltarusijoje (Vitebske) ir vakarinėje Rusijoje (Klintsyje, Nevelyje, Smolenske). 1941 m. liepos 26 d. asmeniškai dalyvavo žudant žydus. Manoma, kad Walter Blume buvo atšauktas į Berlyną dėl to, kad nepritarė moterų ir vaikų sušaudymui.

1941 m. lapkričio 9 d. paskirtas SS oberfiureriu ir policijos pulkininku, 1942 m. rugpjūčio mėn. Zalcburgo saugumo policijos ir SD komendantu, ir nuo 1943 m. nacių Vokietijos saugumo policijos ir SD vadu Graikijoje.

1948 m. Niurnbergo procese 9 nuteistas mirties bausme. 1951 m. ši bausmė pakeista į 25-is metus kalėjimo.

## Šaltiniai
Raškanio rajonas

**Raškanio rajonas** () – vienas iš Moldovos administracinių vienetų, esantis šalies šiaurės vakaruose. Administracinis centras – Raškanis. Kitas svarbus miestas – Kosteštis. Taip pat yra 27 kaimai ir 26-ios komunos. 2012 m. duomenimis, rajone gyveno 69 500 gyventojų.

## Geografija
Raškanio rajonas šiaurėje ribojasi su Jedinecu ir Dondušeniu, rytuose su Drokija ir Sindžerėju, pietuose su Belcio savivaldybe ir Glodeniu bei vakaruose turi pasienio ruožą su Rumunija. Rajonas įsikūręs *Šiaurinės Moldovos plynaukštėje*. Aukščiausias taškas, siekiantis 280 m, yra netoli *Pociumbeni* kaimo. Raškanio rajone teka: Prutas (pasienyje su Rumunija), *Ciuhur*, *Copăceanca*, *Racovăţ*, *Pamerniţa*, *Camenca*.

## Tautinė sudėtis
Instagram

**„Instagram“** (žodžių ;  trumpinys; liet. akimirksniu gauta telegrama) – nuotraukų ir kitokio vaizdinio turinio dalinimosi socialinis tinklas.

2023 m. visame pasaulyje „Instagram“ naudojosi daugiau kaip 2 mlrd. aktyvių vartotojų.

Šiuo metu „Instagram“ priklauso įmonei „Meta Platforms“ (valdančiai „Facebook“), tačiau „Meta“ nebuvo pirmoji įmonė susidomėjusi „Instagram“ programėle. 2012 m. kovo mėn. tuometinis „Twitter“ valdybos pirmininkas, Džekas Dorsis pasiūlė $525 mln. už „Instagram“ socialinį tinklą, tačiau praėjus kelioms savaitėms „Instagram“ sudarė sandorį su „Facebook“ įmone, kuri pasiūlė $735 mln. Galiausiai „Instagram“ buvo parduota už $1 mlrd. „Facebook“ įmonei. Prieš tai „Twitter“ įkūrėjai Evanas Viljamsas, Džekas Dorsis bei „Instagram“ steigėjas Kevinas Sistromas dirbo podkastų bendrovėje „Odeo“, kur jie susibičiuliavo.

## Ypatumai

Anot Kevino Sistromo, „Instagram“ populiarumas išaugo dėl to, kad buvo pasirinktas atviro socialinio tinklo modelis (pvz., „Facebook“ – uždaras, „Twitter“ – atviras). Pirminė Instagram paskirtis buvo galimybė dalintis nuotraukomis, papildant jas žymėmis () bei buvimo vietos () informacija. Iš pradžių Instagrame skelbiamos nuotraukos galėjo būti tik kvadratinės, kaip klasikinių momentinių fotoaparatų, 2015 m. šis apribojimas buvo pašalintas. Filtrai taip pat buvo įkvėpti klasikinių fotoaparatų.

Instagram naudotojai gali dailinti daromas nuotraukas pasirinktais filtrais. Socialiniame tinkle galima dalintis 1 minutės trukmės vaizdo įrašais. Taip pat dalintis 15 sekundžių trukmės skaidrėmis (), kurios išnyksta po paros ir iki 1 valandos trukmės vaizdo įrašais savo kanaluose (IGTV). Vartotojai gali suteikti kito vartotojo pasidalintam turiniui patiktuką (), jį komentuoti bei vieni kitus sekti, (), taip įtraukdami kitų vartotojų sukurtus įrašus į savo naujienų srautus. Be to, susirašinėti tarpusavyje ().

## Išnašos
Malcolm Lincoln

**„Malcolm Lincoln“** – Estijos muzikos grupė, susikūrusi 2009 m. Nariai – Robin Juhkental (vokalas, elektronika) ir Madis Kubu (bosinė gitara). Juhkental grupės stilių apibūdina kaip „elektroninė pop su šiek tiek egzotišku atspalviu“. „Malcolm Lincoln“, kartu su vokalistų grupe „Manpower 4“, laimėjo *Eesti Laul 2010* konkursą su daina „Siren“ ir atstovavo Estijai 2010 m. Eurovizijoje. Grupės debiutinis albumas „Loaded With Zoul“ išleistas 2010 m. gegužę.

## Diskografija

### Albumai
* 2010: *Loaded with Zoul*

### Singlai
* 2010: *Siren*
* 2010: *Loaded with Zoul*
* 2011: *Man On the Radio*
* 2012: *Bye*

## Nuorodos

* Daina „Siren“ (video klipas)

|-
Darja Švajger

**Darja Švajger** (g. 1965 m. Maribore) – viena Slovėnijos populiariausių dainininkių, tarptautiniu mastu labiausiai žinoma dėl du kartus dalyvavimo Eurovizijoje.

Darja Švajger atstovavo Slovėnijai Eurovizijoje du kartus: 1995 metais su daina „Prisluhni mi“, su kuria užėmė 7 vietą su 84 taškais. Antrą kartą šiame konkurse ji dalyvavo 1999 m. Daina „For A Thousand Years“ su 50 taškų užėmė 11 vietą.

## Nuorodos

* Daina „For A Thousand Years“

|-
Liutauras Barila

**Barila Liutauras**  (g. 1974 m. vasario 10 g. Vilniuje) – biatlonininkas ir slidininkas, olimpietis, dalyvavęs su Lietuvos rinktine 1998 m. ir 2002 m. žiemos olimpinėse žaidynėse.

2000 m. baigė Vilniaus pedagoginio universiteto  sporto magistrantūrą, 2006 m. - Mykolo Riomerio universiteto magistrantūrą. 

## Sporto pasiekimai

Treneriai: J. Stašelienė (1984-1991), M. Pavilovskis (1991-1994), V. Repšys (1994-2002). 2 kartus Lietuvos slidinėjimo čempionas (1998). 2 kartus Baltijos šalių žaidynių biatlono varžybų laimėtojas (1993).

Europos čempionatuose:

* 2 kartus Europos jaunimo vasaros biatlono čempionas (1994). 
* 1996 m. Europos vasaros biatlono čempionate Lenkijoje sidabro medalį pelnė 3 × 2 km estafetėje (kartu su R. Griaznovu, L. Nikitinu), 1999 m. Latvijoje - 8 km nuotolyje. 
* 1998 m. Europos biatlono čempionate Baltarusijoje užėmė 8 vietą.

Olimpinėse žaidynėse dalyvavo biatlono rungtyse:

* XVIII žiemos olimpinės žaidynės (Naganas, Japonija, 1998 m.): 
** 10 km lenktynės, 31:23,7, 59 vieta (71 dalyvis)
** 20 km lenktynės, 1:02.12,2, 43 vieta (71 dalyvis)
* XIX žiemos olimpinės žaidynės (Solt Leik Sitis, JAV, 2002 m.):
** 10 km lenktynės, 30:01.4, 82 vieta (87 dalyviai) 
** 20 km lenktynės, 59:02.3, 62 vieta (87 dalyviai)

## Nuorodos

* Liutauras Barila (''sports-reference.com'') 
* 
* Liutauras Barila (''Lietuvos sporto enciklopedija'')
Ispanijos Formoza

**Ispanijos Formoza** () – trumpalaikė Ispanijos kolonija Taivano saloje, egzistavusi XVII a.

## Istorija
Kuomet XVI a. Ispanija kolonizavo Ramujį vandenyną ir įkūrė Filipinų salose Rytų Indijas, jie surengė keletą ekspedicijų į šiaurę, pasiekdami Taivano salą. Čia augant olandų įtakai, ispanai sudarė sąjungą su portugalais, siekdami jiems pasipriešinti. XVII a. pradžioje olandai kėlė grėsmę Ispanijos interesams Filipinuose, todėl vos jiems 1624 m. įkūrus pirmąjį fortą Taivano saloje (Tainane), Ispanija iš karto ryžosi irgi ten įsikurti.

1626 m. ispanų ekspedicija pasiekė šiaurės rytinį iškyšulį saloje, kurį pavadino San Diego vadu. Pasiekę dabartinio Dzilongo vietą, jie čia įkūrė Švenčiausios Trejybės () gyvenvietę ir San Salvadoro tvirtovę. 1629 m. jie įkūrė kitą tvirtovę – Santo Domingo (dab. Danšui). Iš čia jie išplėtė įtaką visoje salos šiaurėje.

Olandai nenorėjo taikstytis su konkurencija saloje, todėl 1641 m. jų pajėgos užpuolė San Salvadorą, tačiau patyrė pralaimėjimą ir buvo priversti sugrįžti į savo Zelandijos tvirtovę. Kitais metais jie puolė vėl, pasitelkę laivus. Nors ispanai, padedami aborigenų ir filipiniečių kapampanganų priešinosi, tačiau jie nesulaukė pastiprinimo iš savo pagrindinės bazės Filipinuose. Galiausiai jie pralaimėjo ir buvo sugrąžinti į Manilą. Tai lėmė ispanų kolonijinių ambicijų atsisakymą Taivane.
Dervish

**„Dervish“** – tradicinė Airijos muzikos grupė iš Slaigo grafystės, Airijos. Grupė suformuota 1989 m. Liam Kelly, Shane Mitchell, Martin McGinley, Brian McDonagh ir Michael Holmes.

Grupė atstovavo Airijai 2007 m. Eurovizijos dainų konkurse Helsinkyje su daina „They Can’t Stop the Spring“ ir jame su penkiais taškais užėmė paskutinę vietą.

## Diskografija
* *Harmony Hill* (1993)
* *Playing with Fire* (1995)
* *At the End of the Day* (1996)
* *Live in Palma* (1997)
* *Midsummer Nights* (1999)
* *Decade* (2001)
* *Spirit* (2003)
* *A Healing Heart* (2005)
* *Travelling Show* (2007)
* *The Thrush in the Storm* (2013)

## Nuorodos
* Oficiali svetainė

|-
Fišt olimpinis stadionas

**Fišt olimpinis stadionas** () – atviras stadionas Sočyje, Rusijoje. 2013 m. atidarytas stadionas talpina 47 659 žiūrovus. Jis buvo naudojamas 2014 m. olimpinėse žaidynėse, jame vyko atidarymo ir uždarymo ceremonijos.

Stadionas yra Rusijos vyrų futbolo rinktinės namų stadionas. Jis buvo vienas iš 11 XXI pasaulio futbolo čempionato stadionų.

2013 m. Rusijos bankas išleido 100 rublių kupiūrą, kurioje pavaizduotas šis stadionas.

## Šaltiniai
Bonnie Blair

**Bonnie Blair** (g. 1964 m. kovo 18 d.) – buvusi JAV sportininkė, daugkartinė olimpinė greitojo čiuožimo čempionė. Ji laikoma viena sėkmingiausių šios sporto šakos atstovių. B. Blair dalyvavo 4 olimpinėse žaidynėse ir laimėjo 5 aukso bei 1 bronzos medalį.

Pirmą kartą olimpinėse žaidynėse dalyvavo 1984 m. Jose ji užėmė 8 vietą 500 metrų rungtyje. Kitose 4 žaidynėse sportininkė laimėjo medalius. 1988 m. sportininkė laimėjo auksą 500 m ir bronzą 1000 m rungtyse, 1992 m. ir 1994 m. – po du aukso medalius.

## Šaltiniai
Ruanda-Burundis

**Ruanda-Burundis**, **Ruanda-Urundis** (*Ruanda-Urundi*) – Belgijos kontroliuojamas Tautų Sąjungos mandatas dabartinės Ruandos ir Burundžio teritorijoje, egzistavęs 1919–1962 m.

## Raida
Nuo XIX a. pabaigos ši teritorija sudarė dalį Vokietijos Rytų Afrikos, ir buvo administruojama kaip dvi gentinės jos karalystės. Po I pasaulinio karo Versalio sutartimi atimta iš Vokietijos ir paversta mandatine teritorija ir oficialiai perduota Belgijai. Nuo 1946 m. ši teritorija buvo administruojama kaip JT globojamoji teritorija.

Nors Belgija oficialiai tik turėjo paruošti teritoriją nepriklausomybei, ji siekė įvesti panašią sistemą kaip gretimame sau priklausančiame Konge. Tankiai gyvenama Ruanda-Burundis turėjo tapti pelninga kolonija, todėl į ją buvo investuojama ir jai buvo skiriamas dėmesys. Vienas svarbiausių naujosios kolonijos produktų buvo kava, kuriai auginti vietos gamtinės sąlygos buvo ypač tinkamos.

Administruodami Ruandą-Burundį belgai pirmiausia rėmėsi tradicine socialine nelygybe, susiklosčiusia šalyje dar ikikolonialistiniu laikotarpiu. Jie naudojosi tutsių klasės diduomene ir abiejų karalysčių monarchija, kad išnaudotų didžiąją dalį gyventojų – hutu. Belgai palaikė šią socialinę nelygybę, teigdami, kad tutsiai yra pranašesni už kitus gyventojus, ir įteisino ją suskirstydami kolonijos piliečius į dvi susipriešinusias klases.

1950 m. Belgų Konge prasidėjus nepriklausomybės judėjimui, buvo skatinamos nepriklausomybės viltys ir Ruandoje-Burundyje. 1960 m. Kongui iškovojus nepriklausomybę, per dvejus metus ir JT globojamoji teritorija buvo skubiai paruošta savivaldai. 1962 m. liepos 1 d. belgai suteikė Ruandai-Burundžiui nepriklausomybę, padalindami jį į dvi atskiras valstybes. Nepriklausomybės metu Burundyje buvo išlaikyta tradicinė monarchija, taigi, atkurta nepriklausoma Burundžio karalystė. Ruanda nepriklausomybę iškovojo kaip Ruandos Respublika.

## Gubernatoriai
Pirmieji Ruandos-Burundžio valdytojai buvo tituluojami karališkaisiais komisarais (*Commissaires Royaux*), vėliau – gubernatoriais:
* Justin Malfeyt (1916–1919);
* Alfred Frédéric Gérard Marzorati (1919–1929), gubernatorius nuo 1926 m.
* Louis Joseph Postiaux (1929–1930)
* Charles Henri Joseph Voisin (1930–1932)
* Eugène Jacques Pierre Louis Jungers (1932–1946)
* Maurice Simon (1946–1949)
* Léon Antoine Marie Pétillon (1949–1952)
* Alfred Claeys Boùùaert (1952–1955)
* Jean-Paul Harroy (1955–1962)
Vokietija olimpinėse žaidynėse

**[[Vokietija]]** dalyvavo beveik visose **[[olimpinės žaidynės|olimpinėse žaidynėse]]** nuo pat pirmųjų modernių žaidynių 1896 m. Šalis rengė tris olimpines žaidynes, 1936 m. – vasaros ir žiemos žaidynes, o 1972 m. – vasaros žaidynes. Be to, Vokietijai buvo patikėta surengti 1916 m. vasaros ir 1940 m. žiemos žaidynes, bet jos abidvi buvo atšauktos dėl Pasaulinių karų. Po šių karų Vokietijai, kaip agresorei, buvo uždrausta dalyvauti 1920, 1924 ir 1948 m. žaidynėse. Kol šalis buvo padalinta, kiekviena iš dviejų Vokietijų boikotavo vienerias vasaros olimpines žaidynes; 1980 m. Vakarų Vokietija buvo viena iš 65 šalių, kurios nedalyvavo Maskvoje vykusiose žaidynėse, taip protestuodama prieš Tarybų Sąjungos intervenciją į Afganistaną, o 1984 m. Rytų Vokietija prisijungė prie Tarybų Sąjungos (ir keleto kitų šalių) boikoto Los Andželo žaidynėms.

Įskaitant 2012 m. Londono olimpiadą, Vokietijos sportininkai laimėjo 1662 medalius, iš kurių 539 yra aukso, 561 sidabro ir 562 bronzos. Tarptautinis olimpinis komitetas šalies laimėjimus dalina į keturias dalis, nors tik Rytų Vokietijos Demokratinė Respublika (VDR) nuo 1968 iki 1988 m. siuntė atskirą sportininkų komandą varžytis su Vokietijos NOK, kuris reprezentuoja Vokietiją nuo 1896 m. 1956–1964 m. olimpiadose dalyvavo iš abiejų šalių sudaryta Jungtinė Vokietijos komanda. Taip pat po Antrojo pasaulinio karo buvo sukurta trumpai gyvavusi (1947–1956 m.) Saro valstybė, kuri siuntė savo delegaciją į 1952 m. žaidynes. 1956 m. Saras tapo Vokietijos Federacinės Respublikos dalimi.

Vasaros žaidynėse sėkmingiausios sporto šakos yra baidarių ir kanojų irklavimas bei jojimas, o žiemos žaidynėse – biatlonas ir greitasis čiuožimas. Vokietijos olimpinio sporto federacija įkurta 1895 m., tais pačiais metais pripažinta TOK. Dabartinis federacijos prezidentas yra Alfons Hörmann. 

## Medalių lentelės

### Medaliai vasaros žaidynėse

### Medaliai žiemos žaidynėse

## Šaltiniai
Graeme Sharp

**Gremas Šarpas** (; g. 1960 m. spalio 16 d.) – buvęs Škotijos futbolininkas ir treneris. 11 sezonų praleidęs Liverpulio „Evertone“, jis pelnė 159 įvarčius ir yra antras pagal rezultatyvumą komandos žaidėjas, nusileidžiantis tik legendiniam tarpukario puolėjui Diksiui Dynui.

## Biografija
Karjeros pradžioje Šarpas rungtyniavo kukliame Škotijos klube „Dumbarton FC“. 1980 m. už 20–metį puolėją „Everonas“ sumokėjo 120 tūkstančių svarų sterlingų, tačiau debiutiniame sezone jis sužaidė vos 6 susitikimus. Situacija pasikeitė kitą sezoną, kai klubo treneriu tapo Howard Kendall, o Šarpas tapo pagrindiniu komandos puolėju. Tame sezone jis pelnė 15 švarčių per 29 susitikimus ir įsitvirtino puolimo priešakyje. 1983 m., į komandą atėjus jo tautiečiui Endriu Grėjui, su kuriuo Šarpas keletą sezonų sudarė komandos puolimo duetą, rezultatyvumas dar labiau išaugo. 1984–85 m. sezone Šarpas per 54 rungtynes įmušė 30 įvarčių, o „Evertonas“ laimėjo šalies čempionatą ir UEFA Taurių laimėtojų taurę. Sėkmingas pasirodymas klube jam garantavo kvietimą į nacionalinę rinktinę, su kuria Šarpas 1986 m. dalyvavo pasaulio futbolo čempionate. 

1985–86 m. iš „Evertono“ išvykus Grėjui, Šarpas puolimo grandyje rungtyniavo su vienu geriausių Anglijos puolėju Hariu Linekeriu. Šiam persikėlus į „Barcelona FC“, Šarpo porininkai puolime buvo Paul Wilkinson, Adrian Heath bei Tony Cottee. Vis dėlto, nors ir išliko pagrindinės sudėties žaidėju, Šarpo rezultatyvumas ženkliai sumažėjo, o „Evertonas“ iš vienų lygos lyderių pamažu tapo vidutiniokais: 1989–90 m. jis pelnė 6 įvarčius (33 rungtynės), o 1990–91 m. – tik 3 (27 rungtynės).

Viso Šarpas šioje komandoje praleido 11 sezonų, per kuriuos sužaidė 426 rungtynes, pelnė 158 įvarčius ir 2004 m. buvo įtrauktas į simbolinę geriausių visų laikų „Evertono“ komandą..

1991 m. už 500 tūkst. svarų sterlingų jis persikėlė į „Oldham Athletic AFC“, sugrįžusį į stipriausią Anglijos lygą po 68 metų pertraukos. 1991–92 m. komanda užėmė 17 vietą Premier League ir pasiekė FA Taurės pusfinalį, tačiau 1993–94 m. sezone iškrito į žemesnį divizioną. Šarpas tapo žaidžiančiuoju treneriu. Naujose pareigose jam ne itin sekėsi, o komanda 1996–97 m. užėmė vos 23 vietą ir iškrito į Pirmąją futbolo lygą.

Sekantį sezoną Šarpas persikėlė į Velsą, kur vienerius metus buvo žaidžiančiuoju „Bangor City FC“ treneriu.

## Pasiekimai
* Anglijos čempionas – 1985 ir 1987 m.
* FA Taurės laimėtojas – 1984 m.
* UEFA Taurių laimėtojų taurės laimėtojas – 1985 m.
* FA Community Shield laimėtojas – 1984, 1985 ir 1987 m.
* Velso taurės laimėtojas – 1998 m.
* Rezultatyviausias „Evertono“ futbolininkas - 1981–82, 1982–83, 1984–85, 1987–88 m.

## Šaltiniai
Žaidimai kelyje

**Žaidimai kelyje** () – 1981 m. sukurtas australų trileris, nominuotas „Saturn“ apdovanojimui geriausio užsienio filmo kategorijoje.

## Pagrindiniai aktoriai
: *Aktorius – vaidmuo*
* Stacy Keach – Patrikas Kvidas
* Jamie Lee Curtis – Pamela
* Marion Edwards – Madeleinė
* Grant Page – Smitas / Džonas

Režisierius Richardas Franklinas norėjo, kad pagrindinį vaidmenį filme atliktų Šonas Koneris, tačiau numatytas biudžetas neleido pasamdyti šio aktoriaus ir vaidmuo atiteko Stacy Keach.

## Turinys

Patrikas – tolimųjų reisų vairuotojas, savo refrižeratoriumi gabenantis šaldytus produktus ir keliaujantis po šalį kartu su prijaukintu dingu. Gavęs užsakymą nugabenti mėsos krovinį, jis išsirengia į kelionę, kurioje nuolat per radiją girdi pranešimus apie policijos ieškomą žudiką. Kelyje jis vis sutinka žalią mikroautobusą ir ima įsivaizduoti, kad juo ir keliauja žudikas.

Pakeliui Patrikas paima pakeleivę – iš namų pabėgusią Pamelą, kuri taip pat įsitraukia į įsivaizduojamą medžioklę. Vienoje degalinėje pamatę, kad mikroautobusas taip pat čia sustojęs, o vairuotojo nėra, jie nutaria patikrinti kas yra viduje. Kol Patrikas sergsti tualeto duris, manydamas, kad vairuotojas viduje, Pamela įlenda į mašiną. Netrukus Patrikas supranta, kad tualete vairuotojo nėra, o išpuolęs į lauką neranda nei Pamelos, nei mikroautobuso. Jis puola vytis mašinos, tuo tarpu policija gauna anoniminį pranešimą, kad ieškomas žudikas vairuoja vilkiką ir juda maršrutu, atitinkančiu Patriko kelionę.
Aklasis

**Aklasis** () – 1971 m. sukurtas vesternas, kuriame vieną pagrindinių vaidmenų atliko grupės „The Beatles“ narys Ringo Staras.

## Turinys

Aklas kaubojus su  keliais bendrais buvo nusamdytas nugabenti 50 moterį į šachtininkų miestą, tačiau buvo apgautas, o moterys atsidūrė meksikiečio bandito Domingo rankose. Nusprendęs jas išlaisvinti, Aklasis meta jam iššūkį, pasinaudodamas tuo, kad Domingo brolis įsimylėjęs vietinę merginą Pilar, kuri šio nemėgsta ir mielai padeda Aklajam.

Pradžioje Domingas tarsi sutinka iškeiti 50 moterų į Pilar, tačiau savo sesers, vadinamos  Saldžiąja Mama, apgauna Aklajį ir įkalina jį kartu su meksikiečiu generolu, kurį ketina už užmokestį perduoti sukilėliams. Šiems pavyksta pasprukti ir, sudeginus banditų namus, kartu išsivesti moteris, tačiau, generolui atsiskyrus, šios vėl patenka Domingui į rankas, o jis išsirengia į galutinę Aklojo medžioklę... 

## Pagrindiniai aktoriai
: *Aktorius – vaidmuo*
* Tony Anthony – Aklasis
* Ringo Starr – Kendis
* lloyd Battista – Domingas
* Magda Konopka – Saldžioji Mama
* Ralf Baldasserre – meksikiečių generolas
* Marisa Solinas – Margerita
* Agneta Eckemyr – Pilar
* Malisa Longo – nuotaka
Mis kulka

**Mis kulka** – 2011 m. meksikiečių veiksmo filmas apie narkotikų mafiją. Filmas paremtas tikra istorija apie 2008 m. grožio konkurso „Miss Sinaloa“ Laura Zúñiga nugalėtoją, kuri buvo suimta įtariant ją priklausius nusikaltėlių gaujai.

Juosta buvo rodyta Kanų kino festivalyje, o interneto svetainė Rotten Tomatoes ją vertina 89% teigiamų atsiliepimų.

## Pagrindiniai aktoriai
: *Aktorius – vaidmuo*
* Stephanie Sigman – Laura Guera
* Juan Carlos Galván – Arturas Guera
* Noé Hernández – Lino Valdesas
* Irene Azuela – Džesika Verduzo
* Lakshmi Picazo – Suzu Ramos
* Miguel Couturier – generolas Solomonas

## Turinys

23–ejų Laura, gyvenanti su tėvu ir jaunesniu broliu, kartu su drauge Suzu nusprendžia dalyvauti grožio konkurse. Patekusios į atranką, vakare merginos vyksta į naktinį klubą, kuriame turi susitinkti su Suzu draugu. Tuo metu klubą užpuola „Estrelos“ gauja, o Laurai, buvusiai tualete, pavyksta išvengti žudynių, o vėliau pabėgti.

Kitą dieną, ieškodama dingusios Suzu, ji atsiduria „Estrelos“ vadeivos Lino Valdezo rankose. Pastarasis, grasindamas jos šeimos nariams, netrunka įtraukti Laurą į gaujos nusikaltimus, mainais sugrąžindamas ją į grožio konkursą, iš kurio ši buvo pašalinta už vėlavimą. Laurai tenka gabenti pinigus ginklams pirkti į JAV ir vykdyti kitas užduotis, o gauja suorganizuoja, kad ji laimėtų konkursą. Tai, kaip paaiškėja vėliau, yra dalis plano, nes Laura galės susitikti su generolu Solomonu, kuris yra naujasis gaujos taikinys. Neturėdama kitos išeities, Laura dalyvauja operacijoje, tačiau netikėtai sužinojusi, kad jos draugė Suzu nebegyva, ryžtasi perspėti generolą, kad šiam rengiama pasala...

## Apdovanojimai
* Satelito apdovanojimas (nominacija) – geriausias filmas užsienio kalba
* Chicago Film Festival (nominacija) – režisierius Gerardo Naranjo
* Goja (nominacija) – geriausias užsienio filmas
* Palm Springs International FIlm Festival – geriausias režisierius
Gintaras Jasinskas

**Gintaras Jasinskas** (1968 m. sausio 28 d. – 2024 m. rugsėjo mėn.) – biatlonininkas, olimpietis, dalyvavęs su Lietuvos rinktine 1992 ir 1994 m. žiemos olimpinėse žaidynėse.

Per XVI žiemos olimpinių žaidynių (1992 m., Albervilis, Prancūzija) atidarymo paradą nešė Lietuvos Respublikos vėliavą. Jis buvo pirmasis istorijoje Lietuvos olimpinės delegacijos vėliavnešys. Jo užimta 19 vieta išlieka geriausiu Lietuvos biatlonininkų olimpiniu rezultatu vyrų varžybose (2014 m. duom.).

Olimpinėse žaidynėse pasiekti rezultatai:

* XVI žiemos olimpinės žaidynės (Albervilis, Prancūzija, 1992 m.):
** 10 km lenktynės, 29:44.3, 64 vieta (tarp 94 dalyvių)
** 20 km lenktynės, 59:17.8, 19 vieta (tarp 94 dalyvių)
* XVII žiemos olimpinės žaidynės (Lilehameris, Norvegija, 1994 m.):
** 10 km lenktynės, 32:15,4, 55 vieta (tarp 69 dalyvių)
** 20 km lenktynės, 1.04:08,9, 58 vieta (tarp 70 dalyvių)

## Šaltiniai

## Nuorodos
* Gintaras Jasinskas (''sports-reference.com'') 
* Gintaras Jasinskas (''biathlonresults.com'')
* Lietuvos sportininkai žiemos olimpinėse žaidynėse
Karolis Zlatkauskas

**Karolis Zlatkauskas**  (g. 1985 m. vasario 9 g. Vilniuje) – biatlonininkas, olimpietis, dalyvavęs su Lietuvos rinktine 2006 m. žiemos olimpinėse žaidynėse. Geriausias pasiekimas – Pasaulio taurės varžybose jis yra užėmęs 49-ąją vietą (2011/2012 m. sezone, Kontiolahti, Suomijoje).

## Biografija
Gimė Vilniuje, bet nuo keturių metų augo Ignalinoje.

2014 m. pateko į dopingo skandalą, prisipažindamas, kad vartojo draudžiamus preparatus.

Olimpinėse žaidynėse pasiekti rezultatai:

* XX žiemos olimpinės žaidynės (Turinas, Italija, 2006 m.): 
** 10 km sprinto lenktynės, 90 vieta (tarp 90 dalyvių)

Baigęs sportinę karjerą dirbo renginiu vedėju.

## Šaltiniai

## Nuorodos

* Karolis Zlatkauskas (''sports-reference.com'') 
* Karolis Zlatkauskas (''biathlonresults.com'')
Monopolis

**Monopolis** (, *mono* + *pōleō* – parduodu) – išimtinė asmens, asmenų grupės ar valstybės teisė vykdyti tam tikrą ekonominę veiklą be konkurencijos, pvz., gaminti prekes, teikti paslaugas ar išgauti gamtos išteklius.

Monopolis pasižymi ekonomikos konkurencijos trūkumu tam tikros prekės gamybos srityje, tinkamų pakaitinių prekių trūkumu ir galimybe nustatyti aukštą monopolinę kainą, gerokai viršijančią pardavėjo ribines sąnaudas, o tai lemia didelį monopolinį pelną.

Veiksmažodis *monopolizuoti* reiškia procesą, kurio metu įmonė įgyja galimybę didinti kainas arba pašalinti konkurentus. Ekonomikoje monopolis yra vienintelis pardavėjas. Teisėje monopolis yra verslo subjektas, turintis didelę rinkos galią, t. y. galią nustatyti pernelyg aukštas kainas, o tai siejama su nesąžiningu kainų didinimu. Nors monopoliai paprastai būna didelės įmonės, dydis nėra monopolio bruožas. Maža įmonė vis tiek gali turėti galią didinti kainas mažoje pramonės šakoje (arba rinkoje).

## Šaltiniai

## Nuorodos